Lisette Vind Ebbesen er ny formand for støtteudvalg under Statens Kunstfond - Skagen Onsdag
Lisette Vind Ebbesen er ny formand for støtteudvalg under Statens Kunstfond
Af skagenonsdag den	 3. januar 2018 LOKALT
Lisette Vind Ebbesen er ny formand for støtteudvalg under Statens Kunstfond.Arkivfoto: Peter Broen
Kulturminister Mette Bock har udnævnt direktøren for Skagens Kunstmuseer, Lisette Vind Ebbesen, til formand for Projektstøtteudvalget for Billedkunst.
Projektstøtteudvalget administrerer midler fra Statens Kunstfond, og formandsposten indebærer derfor også, at Lisette Vind Ebbesen bliver medlem af Statens Kunstfonds bestyrelse.
Chefen for Skagens Kunstmuseer afløser en anden nordjyde, direktør Gitte Ørskou fra KUNSTEN i Aalborg, hvis embedsperiode på posten udløb den 31. december 2017.
Det er udvalgets opgave at give tilskud til projekter, der fremmer billedkunst i Danmark og dansk billedkunst i udlandet. Udvalgets puljer dækker bl.a. produktion af værker, udstillinger, formidling, ophold på de særlige steder hvor kunstnere kan koncentrere sig om deres arbejde.
Desuden støttes udenlandske kunstnere og kuratorers ophold i Danmark. Udvalget er også ansvarlig for det danske bidrag til Venedig Biennalen, en af de vigtigste internationale begivenheder for samtidskunst.
– Posten som formand for støtteudvalget er en ærefuld og spændende opgave, som vil tilføre Skagens Kunstmuseer og mig personligt en masse indsigt og nye kontakter, både nationalt og internationalt, siger Lisette Vind Ebbesen.
Alle fem medlemmer af støtteudvalget er udnævnt for en fireårig periode. Udover Lisette Vind Ebbesen er medlemmerne: Søren Assenholt, billedkunstner og formgiver, udpeget af kulturministeren; Charlotte Fogh, gallerist og kunsthistoriker, udpeget af Statens Kunstfonds Repræsentantskab; Peter Land, billedkunstner, udpeget af Statens Kunstfonds Repræsentantskab og Jane Jin Kaisen, billedkunstner, udpeget af Statens Kunstfonds Repræsentantskab.